Sporočilo Komisije, objavljeno v skladu s členom 27(4) Uredbe Sveta (ES) št. 1/2003 v zadevi AT.40023 – Čezmejni dostop do plačljive televizije

(Besedilo velja za EGP)

(2018/C 403/16)

1. Uvod

(1) Kadar namerava Komisija sprejeti sklep, v katerem zahteva odpravo kršitve, in kadar zadevne stranke predlagajo zaveze, da bodo upoštevale pomisleke, ki jih je v predhodni oceni izrazila Komisija, lahko ta v skladu s členom 9 Uredbe Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe ( 1 ) odloči, da postanejo te zaveze za podjetja zavezujoče. Tak sklep se lahko sprejme za omejeno obdobje z ugotovitvijo, da Komisija nima več razlogov za ukrepanje.

(2) Komisija v skladu s členom 27(4) navedene uredbe objavi kratek povzetek zadeve in glavno vsebino zavez. Zainteresirane strani lahko svoje pripombe predložijo v roku, ki ga določi Komisija.

2. Povzetek zadeve

(3) Komisija je 23. julija 2015 sprejela obvestilo o nasprotovanju, ki se med drugim nanaša na ravnanje podjetij The Walt Disney Company in The Walt Disney Company Limited (v nadaljnjem besedilu: Disney). Obvestilo o nasprotovanju je tudi predhodna ocena v smislu člena 9(1) Uredbe (ES) št. 1/2003.

(4) Glede na obvestilo o nasprotovanju je podjetje Disney sklenilo licenčni sporazum z naročniško radiodifuzno hišo Sky UK Limited, ki vsebuje klavzulo, ki podjetju Sky prepoveduje ali ga omejuje pri dajanju na voljo njegovih naročniških storitev v odziv na nenaročene zahteve potrošnikov, ki prebivajo in se nahajajo v Evropskem gospodarskem prostoru (v nadaljnjem besedilu: EGP), vendar zunaj Združenega kraljestva in Irske (v nadaljnjem besedilu: izpodbijana klavzula).

(5) Obvestilo o nasprotovanju vsebuje predhodno ugotovitev, da ravnanje podjetja Disney pomeni kršitev člena 101 PDEU in člena 53 Sporazuma o Evropskem gospodarskem prostoru (v nadaljnjem besedilu: Sporazum EGP), in sicer iz naslednjih razlogov: (i) cilj izpodbijane klavzule je omejitev konkurence v smislu člena 101(1) PDEU in člena 53(1) Sporazuma EGP; (ii) ne obstajajo nobene ekonomske in pravne okoliščine izpodbijane klavzule, ki bi omogočale ugotovitev, da klavzula ne more škoditi konkurenci, ter (iii) izpodbijana klavzula ne izpolnjuje pogojev za izjemo na podlagi člena 101(3) PDEU in člena 53(3) Sporazuma EGP.

(6) Obvestilo o nasprotovanju se nanaša tudi na licenčne sporazume med radiodifuzno hišo Sky na eni strani ter med podjetji Paramount, NBCUniversal, Sony, Twentieth Century Fox in Warner Bros na drugi, ki vsebujejo klavzule, ki: (a) podjetju Sky prepovedujejo ali ga omejujejo pri dajanju na voljo njegovih naročniških storitev v odziv na nenaročene zahteve potrošnikov, ki prebivajo ali se nahajajo v EGP, vendar zunaj Združenega kraljestva in Irske, in/ali (b) od podjetij Paramount, NBCUniversal, Sony, Twentieth Century Fox ali Warner Bros zahtevajo, da radiodifuznim hišam, ki se nahajajo v EGP, vendar zunaj Združenega kraljestva in Irske, prepovejo ali jih omejijo pri dajanju na voljo njihovih naročniških storitev v odziv na nenaročene zahteve potrošnikov, ki prebivajo ali se nahajajo v Združenem kraljestvu in na Irskem.

(7) Evropska komisija je 26. julija 2016 sprejela sklep v skladu s členom 9(1) Uredbe (ES) št. 1/2003, s katerim so zaveze, ki jih je ponudilo podjetje Paramount, da bi odpravilo pomisleke, ki jih je Komisija izrazila v obvestilu o nasprotovanju, postale zavezujoče.

(8) Komisija še naprej preiskuje skladnost ravnanja podjetij NBCUniversal, Sony, Twentieth Century Fox, Warner Bros in Sky (vključno z ravnanjem slednjega v zvezi z navedenimi klavzulami v njegovih licenčnih sporazumih s podjetjema Paramount in Disney) s členom 101 PDEU in členom 53 Sporazuma EGP.

3. Glavna vsebina predlaganih zavez

(9) Podjetje Disney se ne strinja s pomisleki, izraženimi v obvestilu o nasprotovanju, vendar je kljub temu v skladu s členom 9 Uredbe (ES) št. 1/2003 ponudilo zaveze, da bi upoštevalo pomisleke Komisije glede konkurence. Zaveze se nanašajo na podjetje Disney, njegove naslednike ter vse sedanje in prihodnje hčerinske družbe, nad katerimi ima pozitivni izključni nadzor v smislu Uredbe Sveta (ES) št. 139/2004 z dne 20. januarja 2004 o nadzoru koncentracij podjetij (uredba ES o združitvah) ( 2 ) . Glavni elementi teh zavez so navedeni v naslednjih točkah: (a) podjetje Disney ne sme skleniti, obnoviti ali razširiti licenčnega sporazuma za oddajanje naročniških vsebin (3), ki glede na katero koli ozemlje EGP (ponovno) uvaja kakršne koli obveznosti za radiodifuzne hiše ali studie. Te obveznosti so opredeljene na naslednji način: — relevantne klavzule (4) ali enakovredne klavzule, če radiodifuzni hiši preprečujejo ali jo omejujejo pri odzivu na nenaročene zahteve potrošnikov, ki prebivajo in se nahajajo v EGP, vendar zunaj ozemlja, za katero je radiodifuzna hiša pridobila licenco (v nadaljnjem besedilu: obveznost radiodifuzne hiše), — relevantne klavzule ali enakovredne klavzule, če od podjetja Disney zahtevajo, naj prepreči ali omeji radiodifuzno hišo, ki se nahaja v EGP, vendar zunaj ozemlja, za katero je radiodifuzna hiša pridobila licenco, pri odzivu na nenaročene zahteve potrošnikov, ki prebivajo in se nahajajo na takšnem ozemlju, za katero je radiodifuzna hiša pridobila licenco (v nadaljnjem besedilu: obveznost studia); (b) podjetje Disney ne bi smelo: — poskušati izvršiti ali začeti postopkov pred sodiščem zaradi kršitve obveznosti radiodifuzne hiše in/ali obveznosti studia, kakor je ustrezno, v okviru obstoječega licenčnega sporazuma za oddajanje naročniških vsebin ter — izpolniti nobene obveznosti radiodifuzne hiše in/ali obveznosti studia, ki zanj velja v skladu s kakršnim koli obstoječim licenčnim sporazumom za oddajanje naročniških vsebin.

(10) Zaveze podjetja Disney bi zajemale tako linearne naročniške storitve ter, v obsegu, vključenem v licenco (ali ločene posamezne licence), sklenjeno z radiodifuzno hišo, naročnino na storitve videa na zahtevo (za spremljajočo storitev zagotavljanja vsebin na zahtevo, če obstaja in je vključena v okviru naročnine stranke na zadevne naročniške storitve, ki jih upravlja takšna radiodifuzna hiša).

(11) Zaveze bi veljale pet let od datuma, na katerega podjetje Disney prejme uradno obvestilo o sklepu Komisije v skladu s členom 9 Uredbe (ES) št. 1/2003, v zvezi s prihodnjimi hčerinskimi družbami pa bi zaveze začele veljati en mesec po zaključku prevzema popolnega nadzora nad zadevno prihodnjo hčerinsko družbo in bi prav tako veljale pet let.

(12) Zaveze so v celoti objavljene v angleškem jeziku na spletišču Generalnega direktorata za konkurenco na naslednjem naslovu: http://ec.europa.eu/competition/index_en.html.

4. Poziv k predložitvi pripomb

(13) Komisija namerava na podlagi tržnega preizkusa sprejeti sklep v skladu s členom 9(1) Uredbe (ES) št. 1/2003, s katerim bodo zgoraj povzete zaveze, objavljene na spletišču Generalnega direktorata za konkurenco, postale zavezujoče.

(14) Komisija v skladu s členom 27(4) Uredbe (ES) št. 1/2003 poziva zainteresirane tretje osebe, naj k predlaganim zavezam predložijo svoje pripombe. Komisija mora te pripombe prejeti najpozneje v enem mesecu od objave tega sporočila. Poleg tega Komisija poziva zainteresirane tretje osebe, naj predložijo nezaupno različico svojih pripomb, v kateri naj izbrišejo vse informacije, ki so po njihovem mnenju poslovne skrivnosti, in druge zaupne informacije ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“.

(15) Odgovore in pripombe je treba po možnosti utemeljiti ter navesti ustrezna dejstva. Če se vam kateri koli del predlaganih zavez zdi sporen, ste vabljeni, da predlagate morebitno rešitev.

(16) Pripombe z navedbo sklicne številke AT.40023 – Čezmejni dostop do plačljive televizije lahko Komisiji pošljete po elektronski pošti (COMP-GREFFE-ANTITRUST@ec.europa.eu), po telefaksu (št. telefaksa: +32 22950128) ali po pošti na naslov: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) UL L 1, 4.1.2003, str. 1. Z učinkom od 1. decembra 2009 sta člena 81 in 82 Pogodbe ES postala člena 101 oziroma 102 Pogodbe o delovanju Evropske unije (PDEU). Določbe novih členov so vsebinsko povsem enake prejšnjima členoma. V tem sporočilu je treba sklicevanje na člena 101 in 102 PDEU razumeti kot sklicevanje na člena 81 in 82 Pogodbe ES, kadar je to ustrezno.

(2) UL L 24, 29.1.2004, str. 1.

(3) „Licenčni sporazum za oddajanje naročniških vsebin“ je opredeljen kot sporazum, ki radiodifuzni hiši (kot pridobitelju licence) podeli izključno licenco za prihodnjo produkcijo določenih filmov dajalca licence (in lahko vključuje tudi drugo avdiovizualno vsebino), in sicer za omejeno obdobje, v katerem lahko radiodifuzna hiša filme prikazuje kot naročniške vsebine ter jih, v obsegu, vključenem v licenco (ali ločene posamezne licence), sklenjeno s takšno radiodifuzno hišo, ponuja kot storitve videa na zahtevo (za spremljajočo storitev zagotavljanja vsebin na zahtevo, če obstaja in je vključena v okviru naročnine stranke na zadevne naročniške storitve, ki jih upravlja takšna radiodifuzna hiša).

(4) „Relevantne klavzule“ pomenijo klavzule v licenčnem sporazumu za oddajanje naročniških vsebin (tudi če niso vključene v zadevni sporazum v obvestilu o nasprotovanju), ki (i) v zvezi s satelitskim prenosom določajo, da (a) se za širjenje prenosa na ozemlja, ki niso ozemlja, za katera je radiodifuzna hiša pridobila licenco, ne bo štelo, da je to kršitev pogodbe s strani radiodifuzne hiše, če radiodifuzna hiša zavestno ne dovoljuje sprejema zunaj ozemlja, za katero je pridobila licenco, in/ali (b) da se za širjenje prenosa na ozemlje, za katero je bila pridobljena licenca, ne bo štelo, da je to kršitev pogodbe s strani studia, če studio ni odobril razpoložljivosti dekoderja tretje osebe, ki je potreben za sprejemanje vsebin na ozemlju, za katero je bila pridobljena licenca, ter (ii) v zvezi s prenosom prek interneta (a) radiodifuzni hiši nalagajo obveznost, da prepreči nedovoljen prenos in/ali pretakanje filmov (in drugih avdiovizualnih vsebin, če so vključene) zunaj ozemlja, za katerega je bila pridobljena licenca, z geografskim filtriranjem in/ali enakovredno tehnologijo in/ali (b) določajo, da se za širjenje prenosa prek interneta na ozemlje, za katero je pridobila licenco radiodifuzna hiša, ne šteje, da je to kršitev pogodbe s strani studia, če je studio zahteval uporabo geografskega filtriranja in/ali enakovredne tehnologije od drugih radiodifuznih hiš.